Αγαπητοί συνάδελφοι, μαθητές και μαθήτριες

μια νέα σχολική χρονιά ξεκινά σήμερα, με προσδοκίες, αγωνίες και ελπίδα για πραγματοποίηση των στόχων.

Στόχος και αυτή τη χρονιά είναι οι εκπαιδευτικοί μας να συνεχίσουν να επιτελούν με γνώση και όρεξη το λειτούργημά τους. Σημαντική τους αποστολή είναι να εμπνέουν τους μαθητές μας, να αναζητούν διαρκώς τη γνώση και την αυτό-βελτίωση.

Στους μαθητές και τις μαθήτριές μας ευχόμαστε να αποκτήσουν πολύτιμες γνώσεις, χρήσιμες δεξιότητες και πλούσιες εμπειρίες. Οι ορίζοντες είναι ανοιχτοί μπροστά τους. Οι επιτυχίες στη μόρφωση απαιτούν αγάπη για τα γράμματα, προσπάθεια και επιμέλεια.

Η δοκιμασία των προηγούμενων ετών αποδείχθηκε για όλους μια εμπειρία που μας έκανε ικανούς να αντιμετωπίσουμε δύσκολες και πρωτόγνωρες καταστάσεις. Τη φετινή χρονιά είμαστε σε θέση να ανταποκριθούμε σε όποιες ιδιαίτερες καταστάσεις προκύψουν.

Η Διεύθυνση Δευτεροβάθμιας Εκπαίδευσης Ανατολικής Θεσσαλονίκης με όλο το προσωπικό της θα βρίσκεται δίπλα στους εκπαιδευτικούς, στους μαθητές και στις μαθήτριες μας, αρωγός στο έργο τους, στηρίζοντας τις προσπάθειές τους.

Εύχομαι ολόψυχα σε όλους υγεία, δύναμη, φώτιση και επιτυχία στο έργο σας! Καλή και ευλογημένη σχολική χρονιά!

Η Διευθύντρια της ΔΔΕ Ανατολικής Θεσσαλονίκης

Δρ Ζωή Βαζούρα

Φιλόλογος